《贵溪隔岸有二岩仆旧游也闻子畅受秋租于彼以》
宋代·赵蕃

黄岩崭绝人人居，徐岩蟠郁处士庐。
扁舟半载泊南岸，折梅看士频携壶。
黄岩夹道松百株，风来迎送齐笙竽。
坛崩殿古黄冠癯，悬岩石刻墨可模。
徐岩触目多荒芜，啼啸往往纷鼪鼯。
废基断砌或有无，名字不复知谁渠。
闻君奉檄方受租，播糠眯目莫与娱。
作诗为君道何如，寻幽速遣从骑驱。
赋成孰寄当念吾，不用寒温枉素书。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。